Wir, nachbenempten in diser sach ✳ Cuͦnrat Arnolt, alt schultheis zuͦ Brugg, ein obman, ✳ Claus Schmid des raͧts, ✳ Peter Toͤltzner, ✳ Heiny Am̄an und ✳
Heiny Kalt, ✳ die vier zuͦgesetzten, all burger zuͦ Brugg, ✳ tuͦnd kund und verjechent menglichem offenlich mit disem brieve ✳ als dann vor ziten
in dem jar, do man zalt von xp̄i geburde viertzechenhundert und in dem acht und zwentzigosten jare Uͤlin Stapfer ✳ und Heiny Vischer, sin swesterman,
zuͦm erb verlichen hand ✳ Hannsen Stapfer, den man nempt den Alten zuͦ Louff, von Mûlynen und sinen sùnen iren hoff zuͦ Mùlynen mit aller
siner rechtung und zuͦ gehoͤrde ✳ und zwen aker, stost der ein an die oberˀn strasz zuͦ einer sitt und die lang sytt stost am Mùlyweg nider, ✳ der ander
aker ist ein halb juch, stost an den Eitemberger Weg und gatt der Mûlyweg darûber, ✳ die Uͤlin Stapfer ouch darzuͤ verlichen und uff sin ende
genom̄en hatt, das sy sin sient, ✳ alles umb zwentzig stuck mynder ein halb fierteil roggen ꝫcꝭ, nach innhalt zweyer besigletter brieven, glich wisende, ✳ dera yettwederteil einen innhatt ✳ ꝫcꝭ. des halben die erberˀn Hanns Maler, der kûrszner zuͦ Brugg, an eim ✳ und Uͤlin Zuͦlouff von Schertz am
anderˀn teylen ✳ spenn und stoͤsz gegen einanderˀn gehept haben, ✳ dera sy nü beidersite williglichen uff uns zuͦ mynn und recht kom̄en sind, ✳ die sach
an unnser hand by iren guͦten trùwen uffgeben ✳ und versprochen hand ✳ wie wir sy darinne entscheident. ✳ das woͤllent sy und ir erben jetz
und nachmalen stett halten, dem nachkom̄en und gnuͦg tuͦn getrûwlich und ungevarlich. ✳ und offnett daruff der vorgenant Hanns Maler,
wie das im und sinem kind von den vorgenanten zwentzig stuken mynder einhalb fierteil roggen jerlichs zins ✳ jerlichen gehorten acht stuk und
drû fierteil kernen zinses. ✳ nü were der obgenant hoff zuͤ Mùlinen mit siner zuͦgehoͤrung nach und nach zuͦ erbe kom̄en ✳ an den obgenempten
Uͤlin Zuͦlouff ✳ und sin bruͦder Hännsen, ✳ die denselben hoff und gùlt, so daruff statt, ✳ also mit einanderˀn geteilt hetten, ✳ das Hanns Zuͦlouff im
und sinem kind jerlich geben soͤlte acht stuk und ein halb fierteil kernen ✳ und der megenant Uͤlin Zuͦlouff drithalb fierteil kernen zinses, ✳
die im und sinen forderˀn yewelten on intrag gewert und bezalt wordent werent, ✳ denn das im der obgenant Uͤlin Zuͦlouff sin drithalb
fierteil kernen zinses jetz ettwas jaren verzogen ✳ und inn allwegen gebetten hette ✳ lenger zuͦ beitten, ✳ so woͤlte er inn nach und nach ✳ redlich
und guͤttlich uswisen. ✳ nü were derselb zins so lang angestanden, ✳ das Uͤlin Zuͦlouff im verseszner zinsen schuldig were sechs mûtt kernen,
da er begert im die zuͦ bezalen. ✳ daruff antwurt Uͤlin Zuͦlouff ✳ und was gichtig, er soͤlte Hannsen Maler gelten verseszner zinsen sechs
mûtt kernen, ✳ wie er das in siner clag angezogen. ✳ er hette im aber solich zins bitzhar deshalb vorgehalten und nit woͤllen geben, ✳ den̄ sinen
forderˀn werent zuͦ sampt dem gemelten hoff zuͦ Mùlynen, die obgenanten zwen aker ✳ alles umb zwentzig stuk mynder eins halben fierteil roggen
nach uswisung der bestimpten zweyer glichen brieven verlichen worden, ✳ do aber weder er noch sin forderˀn ✳ dieselben zwen aker nye ingehept
noch genutzet hetten, ✳ denn der ein aker ✳ were manlechen von unnserˀn herˀn von Berˀn. ✳ und spreche der von Palmis, der ander aker were
sin, ✳ darumb so begerte er, ✳ das im nuͤ Hanns Maler, vorgenempt, soͤlich aker vertigette und ledig machte ✳ als die sinen forderˀn ouch verlichen
werent ✳ oder aber an dem jerlichen zins ✳ sovil dafùr nach marchzal abliesse ✳ als billich were, ✳ so woͤlte er inn dannenthin umb sin verfallnen zins guͤttlich abtragen. ✳ daruff redt der obgenempt Hanns Maler ✳ als Uͤlin Zuͦlouff jetz inzug und meynte im sin zins nit zuͦ¬
richten, ✳ denn die obgenanten zwen aker werent vorziten mitsampt dem gemelten hoff zuͦ Mùlynen verlichen worden und hetten weder er
noch sin forderˀn us gemelter ursach dieselben aker nye inngehept noch genutzet. ✳ des halb Zuͦlouff ouch begerte, ✳ er soͤlte im solich aker fertigen oder aber ettwas dafùr an dem jerlichen zins ablassen ꝫcꝭ. das befroͤmdette inn, ✳ denn Uͤlin Zuͦlouff und sin forderˀn hetten soͤlichen
zins allwegen lenger denn viertzig jar geben gewert ✳ und solich aker ouch nye inn gehept noch genutzet. ✳ darumb, so truwete ✳ er, ✳
hette demselben Uͤlin Zuͦlouff umb sin anzug nùtzit ze antwurten, ✳ denn die sachen werent vil mer denn ein gewerd unerfordert angestanden, ✳ da zwùschent der Zuͦlouff oder sin fordern ✳ das billich lang hievor zwentzig oder drissig jaren fùrgewendt, gesuͦcht und mitt
recht ✳ an sin elter, ✳ von denen solicher zins harkom̄en ist, ✳ erfordert haben soͤlten, ✳ die basz darzuͦ hetten koͤnnen antwurten denn er. ✳ ob
aber Uͤlin Zuͦlouff sich daran nit benuͤgen lassen, ✳ sunder vermeynen woͤlt ✳ er wurde mit dem jerlichen zins beswert, ✳ so moͤcht er im
denselben hoff mit ergangnem zins ✳ nach innhalt ir brieven uffgeben, das liesse er geschechen, ✳ woͤlte aber Zuͦlouff das nit tuͦn, ✳ das er
im denn sin verfallnen zins one myndrung hinfùr uswiste ✳ wie das bitz har gebrucht worden were. ✳ da wider redt Uͤlin Zuͦlouff, ✳
er truwette wie vor ✳ Hanns Maler soͤlte im billich nachwerschaft tuͦn ✳ und die beruͤrten beid aker fertigen, ✳ oder aber dafûr als billich were
an dem jerlichē zins ablassen, ✳ denn sin forderˀn hettent sich des ouch zuͤm dikerˀn mal erclagt ✳ und wandel begert, ✳ es moͤcht aber nye sin,
das aber Hanns Maler meynte, ✳ were er mit dem zins beswert, so soͤlte er den hoff uffgeben mit ergangnem zins ꝫcꝭ. das moͤchte er
mit statten nit tuͦn, ✳ denn er hette denselben hoff vast gebessert ✳ und vil daran verbuwen und meint wievor ✳ Hannsen Maler umb
sin ✳ zins nit pflichtig sin noch zuͦ antwurten haben ✳ bitz im wandel bescheche der gemelten akerˀn halb mit vil anderˀn beider teilen
anzùgen, worten, ursachen und besigletten brieven, ✳ das wir alles eigentlichen gehoͤrt, verstanden, gewegen ✳ und sy dem nach in frùntschaft
entscheiden haben, als hie nach statt: ✳ das Uͤlin Zuͦlouff und die sinen by dem hoff zuͦ Mùlinen beliben ✳ und nuͤ von hin jerlich davon zuͦ ✳ zins
geben soͤllent one alle myndrung und abgang ✳ zwentzig stuk mynder ein halb fierteil roggen, ✳ wie das vor nach har brucht und geben ist. ✳
darzuͦ sol derselb Uͤlin Zuͦlouff fûr die sechs mûtt versezner und drithalb fierteil kernen zinses vallende uff sant Martins tag schierest
kûnftig oͧn alle widerrede und hinderˀn ✳ demselben Hannsen Maler guͤtlich antwurten und uswisen vier mùtt kernen, ✳ wo er aber das
nit taͤte, ✳ so soͤlte er unnser yeglichem dem obman und vierzugesatzten zuͤ puͦsz verfallen sin und geben ein mùtt kernen ✳ und soͤllent beidteil damit gericht geslicht guͦt frùnd sin, einanderˀn das beste tuͦn ✳ und weder Hanns Maler, ✳ sin kind, ✳ ir erben ✳ noch nachkom̄en ✳ demselben ✳
Uͤlin Zuͦlouff, sinen erben noch nachkom̄en der vorgenanten zweyer akerˀn halb gantz nûtzit pflichtig sin, ✳ kein nachwerschaft tuͦn und nit
wytter zuͦ antwurten haben, ✳ denn das Hanns Maler mit sinen worten, ✳ doch oͧn sin costen und schaden ✳ dem gemelten Uͤlin Zuͦlouff beraͧtten
und beholffen sin sol, ✳ ob er die gemelten aker beid oder einen ✳ zuͦ dem hoff zuͦ Mùlinen in disz lechen bringen moͤcht, ✳ wenn ouch hynnenthin
Uͤlin Zuͦlouff ✳ die sinen oder ir nachkom̄en vermeynen woͤlten, ✳ das sy mit disem jerlichen zins ùberladen und beswert werent, ✳ so
moͤgent sy den hoff uffgeben ✳ nach uswisung irs lechenbrieves ✳ und weder Hannsen Maler, sin kind noch ir nachkom̄en sust in dhein
ander wise nit ersuͦchen noch fùrnemen. ✳ dis alles soͤllent beid parthien fûr sich, ir erben und nachkom̄en stett halten und dem gnuͦg
tuͦn getrûwlich und ungevarlich by den gelùpten, ✳ als sy uns das beidersite uff geben und stett zuͦ halten versprochen haben mitt
urkùnd und kraft ditz brieves mit des from̄en, fûrsichtigen, wisen Cuͦnraten Arnoltz, altschulth̄n ze Brugg, in diser sach obmann, ✳ eignem, anhangenden insigel von unnser aller wegen, ✳ uns und unserˀn erben oͧn schaden, offenlich versiglet geben am nechsten mentag
nach unnsers herˀn fronlichanis tag als man zaͤlt nach xp̄i geburde viertzechenhundert sibentzig und darnach im sibenden jare ꝫcꝭ.